Ma ‘sien wonderwerke gebeur’ ná seun se gru-ongelukChristo Reyneke in die hospitaal. Foto: Verskaf Christo Reyneke, die 19-jarige student wat ernstig beseer is nadat hy op 28 Junie in ŉ erge botsing op die N12 buite Wolmaransstad in Noordwes betrokke was, sal binnekort uit die hospitaal ontslaan en tuis versorg word. Johanna Reyneke, Christo se ma, het Dinsdag aan Maroela Media gesê sewe weke ná die gru-ongeluk is Christo steeds in ŉ koma in ŉ hospitaal in Bloemfontein. Hoewel Christo sy oë oopmaak en sy bene kan beweeg, kan hy nog nie praat nie en is hy nog nie bewus van wat om hom aangaan nie. Volgens Johanna is Christo se telling op die Glasgow-komaskaal, ŉ neurologiese skaal wat gebruik word om die bewustheidstoestand van ŉ mens te bepaal, tans 6 uit 15. “Die dokter het verduidelik hy is dus nog in ŉ koma, alhoewel hy sy oë kan oopmaak. Sy telling was 3 uit 15 op die Glasgow-komaskaal toe hy by die hospitaal aangekom het, so ons kan reeds ŉ mate van herstel en verbetering sien,” het Johanna gesê. Sy sê dat Christo se telling op die Glasgow-komaskaal te laag is vir hom om na ŉ rehabilitasiehospitaal oorgeplaas te word en dat hulle daarom besluit het om hom tuis te versorg. Hy ontvang ook steeds buisvoeding. Christo sal dus die res van sy herstelpad op sy ouers se plaas buite Wesselsbron aanpak waar ŉ tuisverpleegster voltyds na hom sal omsien. “Christo kan heeltemal self asemhaal, hy is nie meer op ŉ drup nie en sy kateter is verwyder. Hy is dus gereed om huis toe te kom. Die dokters meen dit kan nog tussen ses en agt maande neem voordat hy uit die koma sal kom weens die erge swelling wat steeds op sy brein is.” Christo sal oor die volgende paar maande ook fisio- en arbeidsterapie tuis ontvang om sy spiere te versterk en hom mettertyd te help om sekere vaardighede weer aan te leer. Volgens die verpleegster wat Christo sal versorg, is dit moeilik om te voorsien wat die langtermynskade weens sy breinbesering sal wees en sal dit eers bepaal kan word wanneer die swelling op sy brein heeltemal gesak het. Christo Reyneke voor die ongeluk. Foto: Verskaf Maroela Media het vroeër berig Christo, ŉ student in natuurbestuur, was vanaf Klerksdorp op pad na sy ouers se plaas toe die bakkie waarmee hy gery het met ŉ vragmotor gebots het. Christo het ŉ groot skedelbreuk opgedoen en moes uit die wrak van die voertuig gesny word. Behalwe vir die erge swelling op sy brein, is sy lewer en slukderm geskeur, sy bobeen gebreek en het hy ŉ groot snywond aan sy skouer en kleiner snywonde aan sy lyf opgedoen. By Johanna is daar egter nie ŉ druppel moedeloosheid of hartseer te bespeur nie. Inteendeel, sy sê sy is opgewonde om hierdie pad saam met Christo te stap. “Ek kan nie negatief of hartseer wees as daar soveel gebede is wat ons hierdeur dra nie. Ek glo ons sien reeds wonderwerke gebeur. Gister het ŉ vrou langs Christo se bed vir hom kom bid en vanoggend toe ek by hom instap en hom vra om sy oë twee keer te knip, toe doen hy dit. Die wonderwerke is reeds aan die gebeur. Ek glo daar is ŉ toekoms vir ons en ons kind en ek glo ons gaan hom weer op die been kry.” Johanna sê die familie is oorweldig deur die boodskappe van ondersteuning wat van oraloor instroom en die bystand wat hulle van mense ontvang. Sy vertel onder meer dat Christo op 3 Julie by Emoya Wildlife Estate in Bloemfontein sou begin werk het voordat die ongeluk gebeur het. “Emoya het ŉ groot bedrag geld vir Christo se mediese onkostes geskenk en hulle het vir ons ŉ boodskap gestuur om te sê hulle glo in sy herstel en sy werk wag vir hom die oomblik wanneer hy gereed is om by hulle aan te sluit. Daar is nie woorde om hierdie tipe ondersteuning te beskryf nie.” Sy het haar dank uitgespreek teenoor almal wat boodskappe aan die gesin gestuur het, tot Christo se hulpfonds bygedra het of vir Christo en sy familie gebid het. “Ek wens ek kon vir elke mens persoonlik dankie sê, want dít is wat ons hierdeur dra.” Besoek die Hulpfonds vir Christo-blad op Facebook vir meer inligting oor die hulpfonds en Christo se vordering. Lees alle vorige berigte oor Christo Reyneke op Maroela Media.